ไวรัสเมอร์สเข้าไทย-ICAO ขึ้นธงแดงฉุด SETเคาะ 14 บจ.เด่น เลี่ยงหุ้นสายการบิน-ท่องเที่ยว
นักวิเคราะห์มองดัชนีหุ้นไทยวันนี้ปรับตัวขึ้นได้ในกรอบแคบ หลังมีปัจจัยลบกับหุ้นกลุ่มสายการบิน หลังจากที่ ICAO ขึ้นธงแดงสายการบินของไทย อีกทั้งยังมีข่าวไวรัสเมอร์สที่พบเป็นรายแรกในไทย โดยประเมินว่านักลงทุนจะชะลอการซื้อหุ้น เพราะมีปัจจัยลบต่อหุ้นกลุ่มการบินและโรงแรมเข้ามา แต่เชื่อว่ากลุ่มโรงพยาบาลจะได้ประเด็นบวกในประเด็นของไวรัสเมอร์ส
19 มิ.ย. 2558

ข่าวหุ้นธุรกิจออนไลน์รายงาน เช้านี้ ณ เวลา 9.26 น. ค่าเงินบาทล่าสุดอยู่ที่ 33.65 บาทต่อเหรียญ ขณะที่ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากการทะยานขึ้นของหุ้นกลุ่มพลังงาน
ทั้งนี้ นักวิเคราะห์มองดัชนีหุ้นไทยวันนี้ ปรับตัวขึ้นได้แต่อยู่ในกรอบแคบหลังมีปัจจัยลบ ICAO ขึ้นธงแดงสายการบินไทย อีกทั้งยังมีข่าวไวรัสเมอร์สที่พบเป็นรายแรกในไทยอย่างเป็นทางการ จึงมีแนวโน้มที่นักลงทุนจะชะลอการซื้อหุ้น เนื่องจากมีปัจจัยลบต่อหุ้นกลุ่มการบินและโรงแรมเข้ามา อย่างไรก็ตาม กลุ่มโรงพยาบาลมีโอกาสได้รับผลบวกจากประเด็นไวรัสดังกล่าว
หุ้นเด่นเลือก KBANK-INTUCH-TTA-NYT-CK-STEC-SEAFCO-PTTGC-SWC-DCON–BH-KBANK-CHO-CCET
 
บล.เคเคเทรด ระบุในบทวิเคราะห์ (19 มิ.ย.) แนวโน้มคาด SET ฟื้นตัวเล็กน้อยวันนี้ โดยจะยังแกว่งตัวในกรอบ 1,505-1,515 จุด แม้มีปัจจัยลบกดดันจากการขึ้นธงแดงจาก ICAO และการพบผู้ป่วยโรค MERS คนแรกในไทยอย่างเป็นทางการ แต่ปัจจัยบวกเชิง sentiment น่าจะมีน้ำหนักมากกว่า หลังจากที่เมื่อวานนี้ ตลาดหุ้นสหรัฐฯ-ยุโรป ปรับตัวเพิ่มขึ้นแรงเฉลี่ยราว 1% บนความคาดหวังต่อความคืบหน้าในการแก้ปัญหาหนี้กรีซ
โดยผู้นำของประเทศในกลุ่มยูโรโซน เตรียมประชุมด่วนในวันจันทร์หน้า ในขณะที่เส้นตายการคืนชำระหนี้แก่ IMF มูลค่า 1.6 พันล้านยูโรใกล้เข้ามา และเกิดการแห่ถอนเงินออกจากระบบธนาคารกรีซอย่างรวดเร็วอีก 2 พันล้านยูโรในช่วงสัปดาห์นี้ อย่างไรก็ดี เราไม่ตัดโอกาสที่โรค MERS จะกดดัน sentiment ตลาดได้ในระยะกลาง (รายละเอียดในหัวข้อ Strategy Talk)
กลยุทธ์การลงทุน เก็งกำไร กำหนดจุดตัดขาดทุนที่ 1,500 จุด ระยะสั้นหลีกเลี่ยงหุ้นสายการบิน และท่องเที่ยว
Top Daily Pick: SPALI (มูลค่าเหมาะสม 32.70 บาท) ราคาหุ้น Laggards จากกลุ่มอสังหาฯ, ซื้อขายที่ P/E ratio ต่ำเพียง 6.8 เท่าและ SCN (มูลค่าเหมาะสม 16 บาท) หุ้นเติบโตสูง จากการใช้ Innovation เจาะกลุ่มลูกค้าใหม่ที่มีการแข่งขันน้อย
 
บล.เคทีบี (ประเทศไทย) ระบุในบทวิเคราะห์ (19 มิ.ย.) ว่าจากที่ประเมินว่านักลงทุนจะชะลอการซื้อหุ้น เพราะมีปัจจัยลบต่อหุ้นกลุ่มการบินและโรงแรมเข้ามา รวมทั้งเรื่องของกรีซที่ยังไม่มีข้อยุติ ทำให้ทิศทางตลาดจะดูคลุมเครือ
กลยุทธ์วันนี้ จึงควรดูสถานการณ์ตลาดในช่วงเช้าก่อนว่านักลงทุนมีความกังวลมากน้อยเพียงใดต่อปัจจัยดังกล่าว หุ้นที่แนะนำเพื่อลงทุนในกรอบเวลาสั้นๆ อาทิเช่น PTTGC-BH-KBANK-CHO-CCET
 
บล.เมย์แบงก์ กิมเอ็ง (ประเทศไทย) ระบุในบทวิเคราะห์ (19 มิ.ย.) มุมมองต่อตลาดประเมินกรอบแกว่งของ SET INDEX ระหว่าง 1,500-1,515 จุด แม้ว่า AOT/กลุ่มสายการบิน/ท่องเที่ยว จะได้รับแรงกดดันจากประเด็น ICAO และพบผู้ติดเชื้อเมอร์สคนแรกในไทย แต่เชื่อว่ากลุ่มโรงพยาบาลจะได้ประเด็นบวกในประเด็นของไวรัสเมอร์ส
รวมถึงการเข้าใกล้ช่วงเวลาทำ Window Dressing ซึ่งกลุ่มธนาคาร/ICT/อสังหาฯ น่าจะได้อานิสงค์เชิงบวก ช่วยลดแรงกดดันต่อ SET INDEX เชิงลบช่วงสั้นนี้
ขณะที่สถานการณ์กรีซ และเจ้าหนี้อียู – ECB ยังไม่คืบหน้า เชื่อว่าท้ายที่สุด นายกฯ กรีซ จะกลับเข้าสู่โต๊ะเจรจากับเจ้าหนี้อีกครั้ง เพื่อหาข้อสรุปแผนการช่วยเหลือ บนเงื่อนไขแผนปฏิรูปเศรษฐกิจที่ได้รับความเห็นชอบทั้ง 2 ฝ่ายก่อนสิ้นเดือนมิ.ย.
อย่างไรก็ตาม ปัจจัยพื้นฐานทางเศรษฐกิจยังถือเป็นสิ่งที่ต้องติดตามอย่างใกล้ชิด ซึ่งกระทรวงพาณิชย์จะรายงานการส่งออก-นำเข้า เดือนพ.ค. จะเห็นสัญญาณการฟื้นตัวในภาคการส่งออกหรือไม่ หลัง กนง. ตัดสินใจลดอัตราดอกเบี้ยนโยบายครั้งล่าสุดช่วงปลายเดือนเม.ย. หากการส่งออกเริ่มฟื้นตัว เชื่อว่า บรรยากาสการลงทุนโดยรวมผ่านมูลค่าการซื้อขายของตลาดหุ้นไทยมีแนวโน้มขยับขึ้นได้
กลยุทธ์การลงทุน ดังนั้น แนะนำ “นักลงทุนทยอยซื้อเก็งกำไรหุ้นเป้าหมายที่จะมีประเด็นบวกช่วงสั้นนี้”
Accumulative Buy: KBANK/INTUCH
 
บล.เคจีไอ (ประเทศไทย) ระบุในบทวิเคราะห์ (19 มิ.ย.) คาด SET วันนี้บวกกรอบแคบ (วานนี้ขึ้นแล้วยืนไม่ได้ ถ่วงโดยข่าวไวรัสเมอร์สรายแรกในไทย และ ICAO ขึ้นธงแดงสายการบินของไทย) คาดราคาหุ้นที่เกี่ยวข้อง (ท่องเที่ยว การบิน) รับข่าวดังกล่าวไปบ้างแล้ว และวันนี้มีปัจจัยหนุนจากภายนอกหลังตลาดหุ้นหลักๆ ขึ้นแรงสะท้อนมุมมองว่าสหรัฐฯ จะไม่รีบขึ้นดอกเบี้ย หนุนตลาดหุ้น และสินค้าโภคภัณฑ์
ด้านการประชุม Eurogroup เมื่อคืนยังไม่ได้ข้อสรุปใดๆเรื่องกรีซ (ตามคาด) และจะมีการประชุมฉุกเฉินรอบถัดไป 22 มิ.ย. ด้านปัจจัยภายใน ธปท. จะปรับลด GDP ไทยปี 58 จากเดิม 3.8% แต่ผลต่อ SET จะจำกัดเนื่องจาก consensus มอง GDP ต่ำกว่า ธปท. อยู่แล้ว
หุ้นเด่นวันนี้ ตามปัจจัยพื้นฐาน เก็งกำไร TTA-NYT
 
บล.ธนชาต ระบุในบทวิเคราะห์ (19 มิ.ย.) ว่า แม้ยังไม่มีข้อสรุปแก้ไขปัญหาหนี้กรีซเมื่อคืนนี้ แต่จะมีการประชุมอีกครั้งในวันจันทร์หน้าเพื่อหาข้อสรุป ขณะที่ Dow Jones +1% และตลาดหุ้นยุโรปส่วนใหญ่ปรับสูงขึ้น จะเป็นปัจจัยหนุนการฟื้นตัวของ SET วันนี้ ทดสอบแนวต้าน 1,518-1,520 จุด ขณะที่คงเป้าหมายระยะสัปดาห์ที่ 1,550 จุด ต่อไป
ทั้งนี้ ICAO พลิกขึ้นเตือน SAA ประเทศไทย กดดันหุ้นกลุ่มท่องเที่ยว แนะนำเน้น “ซื้อ” รับเหมาฯ ธนาคาร รวมถึง INTUCH
โดยมองว่าหุ้นกลุ่มท่องเที่ยวจะอ่อนแอกว่าที่คาดไว้เดิม หลัง ICAO พลิกขึ้นเตือนไทยประเด็นมาตรฐานความปลอดภัย (SSC) วานนี้ (18 มิ.ย.) ส่งผลหุ้นกลุ่มท่องเที่ยว Underperform จนกว่าจะมีความชัดเจน ทำให้การเข้าซื้อช่วงนี้แนะนำเน้นกลุ่มหุ้นที่ กำไรไตรมาส 2/58 เติบโตดีอย่าง PTTGC
อีกทั้งหุ้นกำไร Turnaround จากไตรมาส 1/58 อย่าง SAMART BLA และกลุ่มรับเหมาฯ CK-STEC-SEAFCO ขณะที่กลุ่มเป้าหมาย Window Dressing อย่าง KBANK และหุ้นปันผลสูง INTUCH
 
บล.กรุงศรี ระบุในบทวิเคราะห์ (19 มิ.ย.) มุมมองทางเทคนิค ภาพกราฟของ SET เมื่อวานนี้ ที่ย่อตัวลง พบว่ารูป candlestick ยังทรงตัวเหนือสัญญาณ breakout ที่ 1,505 จุด สัญญาณดังกล่าวยังทำให้สิ่งที่มองภาพขาขึ้นยังดำเนินต่อไปอยู่ (จนกว่าจะต่ำกว่า 1496 จุด ภาพขาขึ้นถึงยกเลิก) โดย MACD กำลังเข้าสู่ค่าเป็นบวกที่ 0.21 เหนือ siganl line เมื่อวานนี้เป็นวันแรกในรอบ 1 เดือน(ใน 1 เดือน MACD มีค่าเป็นลบตลอดทุกวัน)
ขณะที่แพทเทินกราฟที่เคลื่อนไหวบน MA10 และ MA25 รวมถึงแพทเทิน RSI ก็แสดงภาพการเตรียมออกจากแนวโน้ม sideway เช่นกัน
แนวโน้มของตลาดจะเคลื่อนไหวที่กรอบ 1,505-1,518 จุด หุ้นที่เลือกวันนี้มีโอกาสปรับขึ้น
แนะนำซื้อเก็งกำไร SWC-DCON